# Fòrint

El fòrint (de l'hongarès forint) és la moneda d'Hongria. El codi ISO 4217 és HUF i l'abreviació Ft. Se subdivideix en 100 fillér, fracció que des del 1999 ja no s'utilitza.

## El nom

El nom del fòrint prové de la ciutat de Florència, on des del 1252 s'encunyava una moneda d'or anomenada fiorino d'oro. A Hongria, sota el regnat de Carles Robert, des del 1325 també s'hi utilitzava una moneda d'or, el florentinus (més endavant anomenat forint), i molts països en van seguir l'exemple (vegeu Florí pel que fa a aquesta moneda d'ús arreu d'Europa). Entre el 1857 i el 1892, forint és com se'n deia en hongarès de la moneda de l'Imperi Austrohongarès, coneguda en alemany com a Gulden o Florin, que estava subdividida en 100 krajczár (o Kreuzer). Aquesta relació amb els florins fa que la moneda hongaresa també s'anomeni habitualment florí hongarès.

## Història

El fòrint va ser introduït l'1 d'agost del 1946 després de la gran inflació patida pel pengő als anys 1945-46. El procés fou dut a terme pel Partit Comunista Hongarès, que tenia el control dels ministeris, i l'èxit del forint fou capitalitzat pel partit i va contribuir a la presa dels poders de l'estat per part dels comunistes el 1948-49.
Després de la seva introducció el 1946, el fòrint va romandre estable durant bastants anys, però va començar a perdre poder adquisitiu quan el sistema econòmic de l'estat socialista va perdre competitivitat durant els anys 70 i 80. Després del canvi democràtic de 1989-90, el fòrint va tenir índexs d'inflació anual d'un 35% durant tres anys, però les importants reformes de l'economia de mercat van ajudar a estabilitzar-lo. Des de l'any 2000, la relativa fortalesa del fòrint (especialment en comparació amb el dòlar dels Estats Units i, fins a cert punt, amb l'euro) és un obstacle per a la indústria hongaresa, fortament orientada cap a l'exportació, en relació amb els competidors estrangers que disposen de monedes menys fortes.
Com a part de la integració d'Hongria a la Unió Europea i al sistema monetari de l'euro, es preveu que el fòrint desaparegui a la dècada del 2020, depenent de la situació econòmica. Tal com estan les coses sembla, doncs, que Hongria seria l'últim dels nous membres de la UE a adoptar la moneda comuna.

## Monedes i bitllets

Emès pel Banc Nacional Hongarès (Magyar Nemzeti Bank), en circulen monedes de 5, 10, 20, 50, 100 i 200 fòrints, i bitllets de 200, 500, 1.000, 2.000, 5.000, 10.000 i 20.000 fòrints.

### Imatges dels bitllets actualment en circulació

| Valor | | |
| 200 fòrints | El rei Carles I d'Hongria | El castell de Diósgyőr |
| 500 fòrints | El príncep Ferenc Rákóczi | El castell de Sárospatak |
| 1.000 fòrints | El rei Maties Corví | La font d'Hèrcules del castell de Visegrád |
| 2.000 fòrints | Gábor Bethlen | El quadre Gábor Bethlen entre els seus científics |
| 5.000 fòrints | El comte István Széchenyi | La mansió Széchenyi a Nagycenk |
| 10.000 fòrints | El rei Esteve I d'Hongria | Esztergom |
| 20.000 fòrints | Ferenc Deák | L'antic Parlament a Pest |

## Taxes de canvi

* 1 EUR = 297,158 HUF (13 d'abril del 2015)
* 1 USD = 281,516 HUF (13 d'abril del 2015)

## Vegeu també

* Florí

## Enllaços externs

* Banc Nacional Hongarès (en hongarès i anglès)